**Lesja historielag - årsmelding 2020**

**Medlemmer**

I 2020 hadde Lesja Historielag 148 medlemmar, av desse tre æresmedlemmar.

**Årsmøtet 2020**

Etter vedtektene skal årsmøtet haldast før 1. april. På grunn av pandemien vart årsmøtet utsett til 28. mai.

Årsmøtet vart halde på biblioteket, Lesja skule, med 25 frammøtte. Leiaren ynskte velkome med eit dikt av Hans Hyldbakk.

Innkalling og sakliste vart godkjent, Oddvar Romundset vart vald til møteleiar og Aagot Sørumgård Botheim til møtesekretær. Årsmelding, rekneskap og revisjonsrapport for 2019 vart referert og godkjent. Medlemskontingenten for 2020 vart uendra.

*Val*: Ola Jo Botheim leia valet. Marit Kolstad og Peder Bjorli vart attvald i styret for 2 år. Aagot Sørumgård Botheim hadde takka nei til attval, og i hennar stad vart Bjørg Nordset vald inn i styret. Kjell Erik Meiningen, Oddvar Romundset, Rolf Sørumgård og Einar Morken var ikkje på val. Vara til styret i 1 år: Arne Staurust, Thorbjørn Torstad og Jorunn Krokrud.

Oddvar Romundset vart vald til leiar for 1 år. Valnemnd: Ola Jo Botheim (leiar), Aud Einbu og Håkon Oddbjørn Tordhol. Revisorar: Arne Mohn og Ola Ulfsby Bottheim. Vara: Thorbjørg Utgård og Sigrunn Romslo. Styremedlemmer i Lesja Bygdemuseum er Oddvar Romundset og Peder Bjorli. Varamedlemmer: Kjell Erik Meiningen og Bjørg Nordset. Skriftnemnd for årboka: Tor Einbu, leiar/redaktør, Odd Reidar Hole, Hans Enstad, Rolf Sørumgård og Oddvar Romundset. Sigmund Kolstad er engasjert som kasserar og tiltrer styret.

Etter årsmøtet var det enkel kaffeservering. Oddvar informerte om planar for neste år og Arnfinn Kjelland fortalde om arbeidet med kjeldestoff om jernverkstida.

**Møte og representasjon**

Sidan førre årsmøtet har det vore 5 ordinære styremøte. På årsmøtet i Gudbrandsdal Historielag i Gausdal 20. juni møtte Rolf Sørumgård og Oddvar Romundset. Kjell Erik Meiningen, Rolf Sørumgård og Oddvar Romundset har hatt to møte med kommunen om reguleringsplan for Lorkverna. Årets Gudbrandsdals-seminar på Maihaugen vart utsett til mai og seinare avlyst.

**Lorkverna**

I Lorkvernkomiteen sit Kjell Erik Meiningen, Odd Reidar Hole, Mari Sæland, Sigurd K. Bø og Kari Lothe. Dei leier arbeidet med vedlikehald og fornying av Lorkverna og ser til at dei tekniske anlegga fungerer. Dei organiserer dugnader ved behov for vedlikehald eller forbetringar. I 2020 hadde vi to vårdugnadsdagar, ein med rydding, raking og husvask på Lorkverna og ein dugnad der vi rydda langs Lorkvernvegen og utbetra området ved kolmila og kolbrennarkoia. I løpet av året har dessutan Odd Reidar Hole og Per Nørstegård gjort ein stor innsats med vedlikehaldsarbeid og hogst. Dei syter for at vi har rikeleg med ved på Lorkverna.

**Besøk og omvisning.**

Smittevernreglane var ikkje til hinder for besøk og omvisning ved Lorkverna i sommar. Vi hadde møllarkurs 18. juni med 14 deltakarar og sette opp ein turnus med to møllarar på vakt kvar helg. Pandemien førte til at langt fleire enn vanleg ferierte i Norge, og det merkast på besøkstala ved Lorkverna. I 2020 hadde 3600 skrive namnet sitt i gjesteboka. Det er 1200 fleire enn i 2019 og langt over det gamle rekordtalet frå 2015. Den same tendensen viste seg også i gapahuken ved Lorfossen. Der var det 1560 underskrifter i gjesteboka, nesten ei dobling av talet frå i fjor. Trafikken utanom omvisningstidene har også auka merkbart. Sjølv om vi har hatt mindre omvisning av organiserte grupper som skuleklasser m.v., vart coronaåret 2020 vart eit verkeleg toppår for Lorkverna. Chamoristallen har også i år gjennomført sine rideleirar med overnatting på Lorkverna.

**Arrangement og aktivitetar på Lorkverna**

Smittevernet medførte avlysing av mange arrangement i sommar. Markens Grøde med Lorkvern-dag vart det ikkje og heller ikkje spikkedag for barn eller andre aktivitetsdagar på Lorkverna. Kjøremgrenda musikkforening hadde utekonsert på Lorkverna14. mai. med festleg musikk i vakkert sommarver, og det vart servert kaffe og saft. Den 17. juni hadde pensjonistlaget treff på Lorkverna og 23. juni var det tradisjonell jonsokfeiring med bål. Den 12. juli vart det gjennomført kolbrenning og blestring, og det same vart gjort av smedelevane frå Hjerleid første veka i september.

**Reguleringsplan for Lorkverna**

Etter søknad frå Historielaget, vedtok Lesja kommunestyre i 2016 å utarbeide ein reguleringsplan for Lorkverna. Vi vart forespeila at planen skulle bli ferdig i løpet av eit års tid. Ein opprivande strid om retten til å bruke Lorkvern-vegen førte til at planarbeidet vart lagt på is. I 2020 kontakta vi kommunen på nytt og purra på planen. Den 20. juli hadde vi eit møte med kommunen og planarbeidet kom i gang att. På nyåret i 2021 møtte vi til eit informasjonsmøte om det endelege planforslaget. Vi forstod det slik at det blir snart ville bli lagt ut til høyring med sikte på å bli vedteke i løpet av våren. Det er enda ikkje skjedd, men så langt vi kan bedømme, er det eit ryddig og greitt planforslag. Når det er vedteke, meiner vi Lorkverna, og turstigane våre vil vera sikra for framtida.

**Kveldsseto.**

I samarbeid med Venneforeninga og Gudbrandsdalsmusea starta vi opp med kveldsseto 9. januar. Temaet var gamle råk i Lesja, og Kai Ove Rise var innleiar. Vi heldt fram 6. februar med kveldsseto i Lesjaskog kyrkje der Einar Morken var innleiar. Den 10. mars skulle temaet for kveldsseto vera kunstmålaren Karl Løkke frå Lesja. Lars Tvete frå Ringebu ville koma oppover og fortelja om kunstnaren. Dagen før lånte vi inn nokre privateigde Løkke-bilde til utstilling i Tunstugu. Men så kom coronaen, og dermed måtte vi avlyse. Dette tok vi att ved å arrangere eit spesielt tilrettelagt besøk ved Ringebu prestegard 15. august. Der var det ei stor utstillinga av Karl Løkke-bilde, Lars Tvete heldt foredrag om kunstnaren og vi fekk omvisning både i prestegardshagen og i Ringebu stavkyrkje. Enkelte fekk også med seg andre utstillingar i prestegarden. Ein strålande dag og ei stor oppleving for dei 22 som var med på turen. Ein del av maleria var til sals, og vi vart på førehand tipsa om eit flott maleri av heimgarden til Karl Løkke, Midti Olderlykkja, slik den såg ut i hans oppvekst. Vi slo til og kjøpte maleriet i lag med Venneforeninga og gav det til Lesja Bygdemuseum der det fekk ein fin plass på veggen i Tunstugu.

På grunn av smittevern vart det ingen fleire kveldsseto-arrangement etter 10. mars.

**Dugnadsfest**

Dugnadsfesten for 2020 tok vi heldigvis på forskott i 2019, så den slapp vi å avlyse. Den er derfor nemnt i årsmeldinga for i fjor.

**Verkensstugu**

Arbeidet med å oppgradere Verkensstugu på Filling heldt fram dette året. Tomta vart inngjerda med ei flott skigards-hafelle siste veka i juni. Tomta vart rydda, og vi kjøpte bålpanne og kokekar. Rasteplassbord hadde vi der frå før, så området er blitt ein hyggeleg rasteplass både for innadørs og utandørs opphald. Ivar Andreas Hole hjelpte oss med planering og grusing av parkeringsplassen på andre sida av vegen. Det som no står att, er informasjonstavlene på veggen inne i Verkensstugu, og skilting oppe ved vegen. Dette håpar vi vil få på plass til sommaren.

**Årboka og skriftnemnda.**

Etter å ha vore redaktør av årboka i 18 år, har Tor Einbu varsla om at dette vart siste årboka frå hans hand. Boka føyer seg fint inn i rekkja av gode og velredigerte årbøker, og vi er han stor takk skuldig for godt og solid arbeid gjennom mange år. Odd Reidar Hole gav også beskjed om at dette vart siste året hans i skriftnemnda. Både han og Tor har vore sentrale i årboksarbeidet sidan dei kom inn i skriftnemnda i 2003, og begge har sett sitt preg på årboka vår. Det er forståeleg at dei vil gje seg etter så mange års innsats, men samtidig svært vemodig for oss andre som er med i nemnda. Lesja Historielag vil rette ein stor takk til dei begge for det store arbeidet dei har lagt ned. Det er vel fortent at dei begge er utnemnde til æræesmedlemmer i historielaget. Nye medlemmer i skriftnemnda er Marit Tordhol og Peder Bjorli og inntil vidare tek Oddvar Romundset over som redaktør.

**Registrering av buer og burestar i Lesja**

På eit syremøte i november i fjor møtte Kai Ove Riise for å orientere om tankar han hadde om eit prosjekt med sikte på å gje ut ei bok om buer og burestar i fjellet slik historielaget i Dovre har gjort. Styret stilte seg positive til forslaget hans, og vi har seinare motteke ei prosjektskisse som vi synest er svært lovande. Arbeidet med registrering av buer og burestar blir i første omgang eit sjølvgåande prosjekt utanom styret med Kai Ove som leiar. Budsjett for arbeidet vil bli utarbeidd i samråd med han.

**Bok om treskjerarane i Sveen**

Sveen-familien har invitert historielaget til eit samarbeid om å utgje bok om treskjerarane frå Sveen. Gudbrandsdalsmusea vil stå som utgjevar av boka og Torveig Dahl er redaktør. Historielaget engasjerer seg ikkje økonomisk i prosjektet, men vil delta i redaksjonen og elles i samarbeid med museet vera med på å skape interesse for prosjektet gjennom utstillingar, kveldsseto eller andre arrangement.

**Kontorlokale**

For stutt tid sidan vart vi kontakta av Gudbrandsdalsmusea med spørsmål om vi kunne vera interessert i å få disponere eit kontorlokale i Tunstugu. For historielaget er det midt i blinken å ha eit arbeidsrom med møterom like ved. Der har vi også stutt veg til boklageret vårt. Vi ser derfor fram til å få ta dette lokalet i bruk.

**Kulturprisen 2020**

Like over nyttår fekk vi den gledelege melding frå kommunen at vi er tildelt kulturprisen for 2020, utdeling av prisen vil skje i sommar.

**Økonomi**

Økonomien er framleis solid takka vere tilskot vi har motteke i tidlegare år, men inntektene er relativt små. Nedskjeringar i kommunen har ført til at vi ikkje lenger mottek kulturmidlar derifrå. Drifta tærer derfor på kapitalen, så for å sikre økonomien framover må vi prøve å finne fram til relevante finansieringskjelder for nye prosjekt.

Lesja, 25. mars - 2021 Oddvar Romundset